**ანგარიში**

**ჩოხატაურის მუნიციპალიტეტის მერის**

**2024 წელს გაწეული მუშაობის შესახებ**

**საფინანსო-საბიუჯეტო სამსახური** -მუნიციპალიტეტის 2024 წლის 11 თვის შემოსულობებმა შეადგინა 29907.9 ათასი ლარი, ცენტრალური ბიუჯეტიდან მისაღები ფინანსური დახმარებებისა და საანგარიშო პერიოდისათვის არსებული ხარჯების დასაფარავად მიმართული ნაშთის 3 003.7 ათასი ლარის ჩათვლით. მათ შორის:

**I გადასახადები**

გადასახადების სახით ბიუჯეტში მთლიანობაში მობილიზებულია 11123.7 ათასი ლარი, აღნიშნულ შემოსავლებში 2 597.6 ათასი ლარი მოდის ქონების გადასახადზე, ხოლო 8526.1 ათასი ლარი გადასახადი საქონელსა და მომსახურებაზე (დამატებული ღირებულების გადასახადი).

**II გრანტები**

საანგარიშო პერიოდში გრანტების სახით ბიუჯეტში ჩარიცხულია 16537.0 ათასი ლარი, მათ შორის: მიმდინარე ტრანსფერი \_ 1 126.5 ათასი ლარი და კაპიტალური ტრანსფერი – 15410.5 ათასი ლარი.

**III სხვა შემოსავლები**

სხვა შემოსავლების სახით 11 თვეში სულ შემოსულია 1 652.1 ათასი ლარი.

შემოსავლები საკუთრებიდან სულ შემოსულია 1308.0 ათასი ლარი;

მ.შ : პროცენტების სახით საანგარიშო პერიოდში მიღებულია 34.9 ათასი ლარი.

დივიდენდის სახით შემოსავალი 0.

რენტის სახით ჩარიცხულია 1273.1 ათასი ლარი.

**საქონლისა და მომსახურების რეალიზაციიდან** შემოსულია 107.9 ათასი ლარი.

**ჯარიმებიდან და საურავებიდან**  მიღებულმა შემოსავლებმა მთლიანობაში 177.8 ათასი ლარი შეადგინა.

**ტრანსფერები რომელიც სხვაგან არ არის კლასიფიცირებული -** საანგარიშო პერიოდში მიღებულია 58.4 ათასი ლარი.

**არაფინანსური აქტივების** კლებიდან შემოსულია -595.1 ათასი ლარი.

ბიუჯეტის გადასახდელების გაწეულმა საკასო ხარჯმა შეადგინა 32460.9ათასი ლარი, აქედან, სარეზერვო ფონდი გახარჯულია 260.7 ათასი ლარი.

**დაფინანსებული პროგრამები:**

|  |  |  |
| --- | --- | --- |
| **№** | **პროგრამის დასახელება** | **11 თვის შესრულება (ათასი ლარი)** |
| 1 | წარმომადგენლობითი და აღმასრულებელი ორგანოების დაფინანსება | 5463.6 |
| 2 | საგზაო ინფრასტრუქტურის მშენებლობა რეაბილიტაცია და მოვლა შენახვა | 4831.5 |
| 3 | კომუნალური ინფრასტრუქტურის მშენებლობა–რეაბილიტაცია და ექსპლოატაცია | 1407.2 |
| 4 | მუნიციპალიტეტის კეთილმოწყობის ღონისძიებები | 1308.8 |
| 5 | სოფლის მხარდაჭერის პროგრამის ფარგლებში განსახორციელებელი პროექტები | 750.4 |
| 6 | საპროექტო-სახარჯთაღრიცხვო | 219.4 |
| 7 | სტიქიის შედეგების სალიკვიდაციო ღონისძიებები | 7140.9 |
| 8 | საზედამხედველო მომსახურების დაფინანსება | 73.3 |
| 9 | დასუფთავება და გარემოს დაცვა | 1943.6 |
| 10 | სკოლამდელი განათლების დაფინანსება | 2232.4 |
| 11 | განათლების სისტემის ხელშეწყობა | 1001.3 |
| 12 | საჯარო სკოლების ინფრასტრუქტურის მოწყობა, რეაბილიტაცია | 19.0 |
| 13 | საბავშვო ბაღების მშენებლობა- რეაბილიტაციის სამუშაოები | 275.3 |
| 14 | არაფორმალური განათლების ხელშეწყობა | 18.3 |
| 15 | სპორტის განვითარების ხელშეწყობა | 1553.4 |
| 16 | კულტურის განვითარება | 2538.5 |
| 17 | საზოგადოებრივი და ახალგაზრდული ორგანიზაციების ხელშეწყობა | 14.9 |
| 18 | გენდერი | 14.7 |
| 19 | რელიგიური ორგანიზაციების ხელშეწყობა | 7.5 |
| 20 | საზოგადოებრივი ჯანმრთელობის დაცვა | 702.7 |
| 21 | დაკრძალვის ხარჯები | 1.0 |
| 22 | სტიქიური მოვლენების შედეგად დაზარალებული ოჯახების დახმარება | 136.3 |
| 23 | დევნილთა დახმარება | 5.5 |
| 24 | საქართველოს თავისუფლებისა და ტერიტორიული მთლიანობისათვის დაღუპულთა ოჯახების დახმარება | 21.8 |
| 25 | სამედიცინო მომსახურების თანადაფინანსება | 542.4 |
| 26 | ოჯახებისა და ბავშვების სოციალური დაცვა | 566.8 |
| 29 | გენდერული თანასწორობის უზრუნველყოფის და ქალთა მიმართ ძალადობის აღმოფხვრის ხელშეწყობა | 0.8 |
| 30 | სოციალური პრობლემების და კულტურულ-საგანმანთლებლო სფეროს განვითარების ხელშეწყობის მიზნით პროგრამების დაფინანსება | 210.5 |
| 31 | სამოქალაქო ბიუჯეტი სოციალური ცვლილებებისთვის | 0 |
|  | **სულ** | **32460.9** |

**სოციალური და ჯანდაცვის სამსახური -** მოსახლეობის ჯანმრთელობისა და სოციალური უზრუნველყოფის ფუნქციონალური მიმართულების ფარგლებში, განხორციელებული პროგრამებით/ქვეპროგრამებით საანგარიშო პერიოდში დაკმაყოფილდა 3 983 განაცხადი. პროგრამის ფარგლებში მოსახლეობის ჯანმრთელობის დაცვა უმნიშვნელოვანესი პრიორიტეტია. ამ მიმართულებით მომსახურებაზე მოსახლეობის ხელმისაწვდომობა წინა წლებთან შედარებით მნიშვნელოვნად გაიზარდა. სამედიცინო მომსახურების მიზნით დაკმაყოფილდა 1086 განცხადება, ხოლო მედიკამენტების ღირებულების ანაზღაურების მოთხოვნით 2 897 განცხადება. სამედიცინო მომსახურებისთვის 542 396 ათას ლარზე მეტი გაიხარჯა, აქედან, ონკოლოგიურ ბენეფიციართა მკურნალობისა და კვლევებისათვის - 84 330 ლარი.

პროგრამის ფარგლებში, განსაკუთრებით მნიშვნელოვანი ნაწილია, ოჯახების მხარდამჭერი და ბავშვებზე ორიენტირებული პროგრამების განვითარება. საანგარიშო პერიოდში ყოველთვიური ფულადი დახმარებით ისარგებლა 211 ოჯახმა, ამ მიმართულებით გაწეულმა ხარჯმა შეადგინა 566 812 ლარი. მათ შორის 75 მრავალშვილიანმა ოჯახმა მიიღო 102 780 ლარის დახმარება, მარტოხელა მშობლის სტატუსის მქონე 46 პირმა 50 600 ლარი, დიალიზზე მყოფმა - თირკმლის უკმარისობით დაავადებულმა 15 პირმა მგზავრობის ხარჯის დასაფარად 30 280 ლარი, ხელოვნური კვების პროდუქტების საჭიროების მქონე 11 პირმა 42 350 ლარი, 18 წლამდე ასაკის შშმ სტატუსის მქონე 55 ბავშვის ოჯახმა კომუნალური გადასახადების დასაფარად 24 850 ლარი. ასევე, ყოველთვიური ფულადი დახმარებით სარგებლობს განსაკუთრებით მძიმე ჯანმრთელობის მქონე ხუთი პირი, დედ-მამით ობოლი ბავშვების 2 ოჯახი, საქართველოს თავისუფლებისა და ტერიტორიული მთლიანობისათვის ბრძოლაში დაღუპული მებრძოლების ორი ოჯახი და დაზარალებული ორი პირი. ასევე, ახალშობილთა 95 ოჯახმა მიიღო ერთჯერადი ფულადი დახმარება 19 000 ლარის ოდენობით.

სოციალურად დაუცველი სტუდენტების ხელშეწყობისათვის, უმაღლესი განათლების ხელმისაწვდომობის გაუჯობესების მიზნით, თანადაფინანსება მიიღო 39 სტუდენტმა, რომლის ხარჯმა 14 500 ლარს შეადგინა.

მძიმე საცხოვრებელ და ეკონომიკურ მდგომარეობაში მყოფი, უბედური შემთხვევის შედეგად დაზარალებული ოჯახების დახმარების პროგრამით 55 ოჯახმა, 146 300 ათასი ლარის ფულადი დახმარებით ისარგებლა.

საქართველოს თავისუფლებისა და ტერიტორიული მთლიანობისათვის ბრძოლაში დაღუპული და დაზარალებული ოჯახების დასახმარებლად გაწეულია 21 700 ლარის დახმარება.

ამ პერიოდისთვის პროგრამის ფარგლებში გაწეულმა ხარჯმა შეადგინა 1 485 056 ათასი ლარი.

ბავშვის უფლებების დაცვისა და მხარდაჭერის განყოფილებამ უფლებამოსილების ფარგლებში განახორციელა 20 ოჯახის პირველადი საჭიროებების შესწავლა, აქედან 6 ოჯახმა ისარგებლა საქართველოს კანონის „ბავშვის უფლებათა კოდექსის“ შესაბამისად კრიზისულ მდგომარეობაში მყოფი სოციალურად დაუცველი ოჯახებისათვის განკუთვნილი ფულადი დახმარებით. რიგ შემთხვევაში მოხდა ბენეფიციართა გადანაწილება სხვა მუნიციპალურ პროგრამაში. სხვადასხვა უწყებასთან თანამშრომლობით განხორციელდა ბავშვიანი ოჯახების საჭიროებათა კვლევა, გამოვლენილი საჭიროებების მიხედვით დაიგეგმა შესაბამისი ღონისძიებები, რომელიც მიმართულია ბავშვიანი ოჯახების მხარდაჭერისკენ. განყოფილება აგრძელებს ბავშვიანი ოჯახების საჭიროებათა შესწავლას და თანამშრომლობას იმ სახელმწიფო თუ ადგილობრივ ორგანიზაციებთან, რომელთა საქმიანობა მიმართულია ბავშიანი ოჯახების მდგომარეობის გაუმჯობესებისაკენ.

6 ოჯახი დაკმაყოფილდა სახელმწიფო პროგრამის ფარგლებში საცხოვრებელი ფართით.

**ჩოხატაურის მუნიციპალიტეტის ეკონომიკისა და ქონების მართვის სამსახური -** ტურიზმის განვითრების კუთხით განხორციელდა შემდეგი აქტივობები: ხელოვნების სასახლის მიმდებარე ტერიტორიაზე დამონტაჟდა 2 ერთეული მზის პანელიანი სკამები. სკამების ფუნქციონირებისათვის მოხდა საჭირო მასალების მიწოდება: ფოტო და ვიდეო მასალა, რომელსაც დაედო QR კოდები, ასევე ტექსტუალური ნაწილი ყველა იმ ღირსშესანიშნავი ობიექტების, რომლებიც არის ჩოხატაურის მუნიციპალიტეტში - მუზეუმები, ციხეები, ეკლესია მონასტრები, გორაბერეჟოულის დენდროლოგიური პარკი, ადგილობრივ მეწარმეთა სახელობითი სიები, მისამართებით და საკონტაქტო ინფორმაციებით. სკამები გარდა ინფორმაციული ხასიათისა, განკუთვნილი იქნება მათთვის, ვისაც მობილური ტელეფონის, კომპიუტერის ან რაიმე სხვა ტექნიკის დამუხტვა სურს. ეს იქნება ელექტროენერგიის მიწოდების წყარო ღია სივრცეში. ცხადია, სკამები ინტერნეტითაც უზრუნველყოფილია.

საინვესტიციო გარემოს განვითარების კუთხით განხორციელდა შემდეგი აქტივობები:მიმდინარე წლის სექტემბრის თვეში დასრულდა სლოვაკეთის საელჩოს მიერ დაფინანსებული პროექტი - „ნარჩენების მართვის გაუმჯობესება ჩოხატაურის მუნიციპალიტეტში“. პროექტით შეძენილი იქნა 44 ცალი 1100 ლიტრიანი პლასტმასის ნაგავშემკრები კონტეინერები. ხელშეკრულების ჯამური ღირებულება შეადგენს 26 928 ლარს.

საანგარიშო პერიოდში მომზადდა და განხორციელდა გოეთეს ინსტიტუტის მიერ დაფინანსებული პროექტი. პროექტის ფარგლებში შერჩეული იქნა და განხორციელდა 43 შენობა - ნაგებობის ფიზიკური აღნუსხვა, 34 ობიექტის პასპორტიზაცია, დასურათება და Google Earth დატანა. შენობები ძირითადად იყოფა კულტურულ და შემოქმედებითი ინფრასტრუქტურის და ადმინისტრაციული ნაგებობების ტიპებად. პროექტის ღირებულებამ შეადგინა 5000 ევრო.

საანგარიშო პერიოდში დაიწყო GIZ მიერ დაფინანსებული პროექტის „დეგრადირებული მწვანე სივრცის აღდგენა და სარეკრეაციო ზონის მოწყობა ჩოხატაურის მუნიციპალიტეტში“ განხორციელება. პროექტით განსაზღვრულია: გორაბერეჟოულის დენდროლოგიურ პარკში მწვანე ნარგაობით დაფარული ფართობის აღდგენა; სარეკრეაციო ზონის მოწყობა; არსებული შენობის აღჭურვა ტექნიკით და ინვენტარით, რომელიც გამოიყენება საგანმანათლებლო მიზნებისთვის, ეკო-საგანმანათლებლო ვიზიტებისა თუ ლექციების ჩატარებისთვის; მწვანე ნარგაობისთვის საბაზისო აღჭურვილობის შესყიდვა და სხვა. პროექტის ბიუჯეტი შეადგენს 121 060 ლარს. პირველ ეტაპზე გამოცხადდება ტენდერი ტექნიკისა და აღჭურვილობის შესყიდვაზე ღირებულებით 25 000 ლარი.

ჩოხატაურის მუნიციპალიტეტში აქტიურად მიმდინარეობს პროექტი „ჩოხატაურის მუნიციპალიტეტი მდგრადი ენერგეტიკული მომავლისკენ“, რომელიც ხორციელდება 2023 წლიდან. მიმდინარე წელს განხორციელდა სამ საბავშვო ბაღში (ბუკისციხე, სამება და ამაღლება) პროექტით განსაზღვრული ენერგოეფექტური ღონისძიებები. დანარჩენ 4 ბაღზე (ბუკნარი, ერკეთი, ზემოსურები, საჭამიასერი) გამოცხადდა ტენდერი სამუშაოების შესრულებაზე, სადაც სამ ტენდერში გამარჯვებულ შემსრულებელთან გაფორმდა ხელშეკრულება, ხოლო ერთ ბაღზე ხელახლა გამოცხადდა ტენდერი.

პროექტის ფარგლებში განხორციელდა სოფელ შუა ამაღლებაში უდაბნოს მონასტრის მიმართულებით 1,2 კმ სიგრძის მონაკვეთის საქუჩო განათების მოწყობა, სადაც დამონტაჟდა 74 ცალი ლედ ნათურა, შეიცვალა 35 ელექტრო ბოძი და 500 მ ელექტრო კაბელი. ასევე პროექტის ფარგლებში განხორციელდა საგრანტო კომპონენტი, სადაც გაიცა სამი მიმართულების გრანტი: მეწარმე სუბიექტების მხარდამჭერი 15 გრანტი, ფიზიკური პირებისთვის 7 გრანტი და არასამთავრობო და მედია ორგანიზაციებისთვის 1 გრანტი.

მიგრაციის საერთაშორისო ორგანიზაციის (IOM) ფინანსური მხარდაჭერით სოფელ ზემო ფარცხმის ადმინისტრაციული შენობის ეზოში მოეწყო სკვერი, დაიგო ქვაფენილი, მოეწყო ენერგო ეფექტური გარე განათების სისტემა, განთავსდა ეზოს სკამები და სანაგვე ურნები. ასევე, განათდა მეორე მსოფლიო ომში დაღუპულ გმირთა მემორიალი.

მიგრანტთა ეკონომიკური მხარდაჭერისა და რესოციალიზაციის პროგრამის ფარგლებში, დაფინანსდა ერთი რკინის საამქრო, სადაც შეძენილი იქნა 11 000 ლარის ღირებულების შესაბამისი აღჭურვილობა.

განხორციელდა 60 ერთეული უძრავი ქონების საკადასტრო აზომვითი სამუშაოების ორგანიზება. ბალანსზე აღირიცხა - 17 052 763 ლარის ღირებულების ობიექტი. სამსახური განიხილავს სახელმწიფო ქონების განკარგვასთან (პრივატიზება, სარგებლობის უფლებით გადაცემა, უძრავი ქონების ადგილმონაცვლეობა) დაკავშირებულ საკითხებს. განხორციელდა 1 ერთეული ამორტიზებული შენობა-ნაგებობის ბალანსიდან ჩამოწერა და დემონტაჟი. საპრივატიზებოდ მომზადდა და გატანილ იქნა ელექტრონულ აუქციონზე 2 ერთეული უძრავი ქონება. პრივატიზებულ იქნა 1 ობიექტი (უძრავი ქონება), რომლის რეალიზაციიდან შემოსულმა თანხამ შეადგინა - 14566 ლარი.

„მიწის ნაკვეთებზე უფლებათა სისტემური და სპორადული რეგისტრაციის წესისა და საკადასტრო მონაცემების სრულყოფის შესახებ“ საქართველოს კანონის საფუძველზე განხორციელდა 290 ერთეული კორესპოდენციის განხილვა, კერძო მფლობელობაში არსებულ უძრავ ქონებაზე საკუთრების უფლების რეგისტრაციის მიზნით.

განხორციელდა 5 ერთეული უძრავი ქონების უსასყიდლო უზუფრუქტის ფორმით სარგებლობის უფლებით გადაცემა:

სოფ. ზემოფარცხმის ამბულატორიის ფართი (გადაეცა - არასამეწარმეო (არაკომერციული) იურიდიული პირს - ,,საქართველოს სამედიცინო ჰოლდინგს“);

ინფრასტრუქტურული განვითარებისა და კულტურულ-შემოქმედებითი განვითარების მიზნით, გორაბერეჟოულის დენდროლოგიური პარკის გადაცემა (გადაეცა - არასამეწარმეო (არაკომერციული) იურიდიული პირს - ,,ჩოხატაურის მუნიციპალიტეტის არაფორმალური განათლებისა და კულტურული მემკვიდრეობის დაცვის ცენტრს'');

ასევე, უსასყიდლო უზუფრუქტის ფორმით 2 ობიექტი გადაეცა არასამეწარმეო (არაკომერციული) იურიდიული პირი ,,ფონდი ტასო“-ს, სოფლად მცხოვრები ქალების ეკონომიკური გაძლიერების, შემოსავლის მიღებისა და განათლების მიზნით.

არასამეწარმეო (არაკომერციული) იურიდიული პირს ,,ოდა ქეარს“ გადაეცა 1 ობიექტი უსასყიდლო უზუფრუქტის ფორმით, შშმ პირების რეაბილიტაციის საქმიანობაში ხელშეწყობის მიზნით.

მუნიციპალიტეტის მერიისა და გერმანიის საერთაშორისო თანამშრომლობის საზოგადოების **(GIZ) - ECO.Georgia**-ს პროექტის ნაყოფიერ თანამშრომლობის შედეგად, რომელიც მოიცავს მწვანე ნარგაობის მართვისთვის საჭირო საკანონმდებლო თუ მეთოდური დოკუმენტების შემუშავებას და ადამიანური რესურსის განვითარებას - მნიშვნელოვანი პროდუქტი შეიქმნა, რომელიც უკავშირდება მწვანე ნარგაობებით დაფარული ფართობების მართვას, მათ შორის აღსანიშნავია: „ხეებით დაფარული ფართობების მართვის სახელმძღვანელო“ და ,,მწვანე ნარგაობის იდენტიფიცირება და დარუკება მუნიციპალიტეტის ადმინისტრაციულ საზღვრებში“.

როგორც სამიზნე მუნიციპალიტეტი, ჩოხატაური მონაწილეობს ენერგოეფექტური ღუმელების თანადაფინანსების პროგრამაში, პროგრამის ამოცანასწარმოადგენს სოფლად გარემოს დაცვა, ბუნებრივი რესურსების მდგრადი გამოყენება და კლიმატის ცვლილებების შერბილების ღონისძიებების ხელშეწყობა რეგიონებში მაცხოვრებელი მოსახლეობისთვის (შინამეურნეობისთვის)  ენერგოეფექტური ღუმელების შეძენის თანადაფინანსების გზით.

შემუშავებულია მდგრადი განვითარების მიზნების მუნიციპალური დოკუმენტი (SDG).

**არქიტექტურის, სივრცითი მოწყობისა და ინფრასტრუქტურის სამსახური -** საქართველოს მთავრობის 2023 წლის 28 დეკემბრის N 2401 განკარგულებით საქართველოს სახელმწიფო ბიუჯეტით გათვალისწინებული საქართველოს რეგიონებში განსახორციელებელი პროექტების ფონდიდან სოფლის მხარდამჭერის პროგრამის ფარგლებში ჩოხატაურის მუნიციპალიტეტს გამოეყო 730 000 (შვიდასოცაათიათასი) ლარი. ძირითადი სამუშაოები დასრულებულია (669 437ლარი) მიმდინარეობს ე.წ დღგ-ს სამუშაოები (59345 ლარი). 1218 ლარით შეძენილია სხვადასხვა სახის საქონელი.

ჩოხატაურის მუნიციპალიტეტს სულ სტიქიის სალიკვიდაციო ღონისძიებების გასატარებლად გამოეყო 8 951 000 ლარი, რომლის ფარგლებშიც:

სულ შეძენილი იყო სტიქიით დაზიანებული კერძო საცხოვრებელი სახლებისთვის 47 909კვ/მ თუნუქი, მათ შორის გადაიხურა სტიქიით დაზიანებული 20 კერძო საცხოვრებელი სახლი, რომლის სახელშეკრულებო ღირებულება იყო 150 000 ლარი (4060კვ/მ თუნუქი);

სტიქიის სალიკვიდაციოდ განხორციელდა 24 პროექტი, 18 პროექტი მიმდინარეა.

საქართველოს რეგიონებში განსახორციელებელი პროექტების ფონდიდან ჩოხატაურის მუნიციპალიტეტს გამოეყო სულ 6 018 472 ლარი. სულ მიმდინარე პროექტები (იგულისხმება გარდამავალი პროექტებიც) 44, რომელთაგან დასრულებულია 30, ხოლო მიმდინარეა 14 პროექტი, წინსწრებით სრულდება 11 440 417 ლარის ღირებულების სამუშაო (14 პროექტი, მათ შორის მთის ფონდი).

საპროექტო სახარჯთაღრიცხვო-დოკუმენტაციის შეძენაზე 2024 წელს დაიხარჯა 300 000 ლარი.

მოქალაქეთა ჩართულობის განვითარების ხელშეწყობის ინიციატივის განხორციელების მიზნით, საქართველოს მთავრობის 2024 წლის 23 ივლისის N1025 განკარგულებით ჩოხატაურის მუნიციპალიტეტს გამოეყო 219 638 ლარი, რომლიდანაც 3 საპროექტო-სახარჯთაღრიცხვო დოკუმენტაციის, 5 სამშენებლო მასალისა და 12 სამუშაოს შესყიდვა განხორციელდა.

,,ჩოხატაურის მუნიციპალიტეტი მდგრადი ენერგეტიკული მომავლისკენ" ევროკავშირს შორის ENI|/2022/440 გრანტის ხელშეკრულების ფარგლებში განხორციელდა შემდეგი პროექტები:

- შუა ამაღლების ადმინისტრაციულ ერთეულში უდაბნოს სამონასტრო კომპლექსთან მისასვლელ გზაზე გარე განათების (ლედ განათება) მოწყობის სამუშაოები - 30 087 ლარი;

- ზემო სურების საბავშვო ბაღის, ერკეთის საბავშვო ბაღის, საჭამიასერის საბავშვო ბაღისა და ბუკნარის საბავშვო ბაღის ენერგოეფექტურობის ღონისძიებების საპროექტო-სახარჯთაღრიცხვო დოკუმენტაციის შეძენა -8 000 ლარი;

- კოხნარის ადმინისტრაციულ ერთეულში კოხნარი-ნაკადულის მისასვლელ გზაზე გარე განათების (ლედ განათება) მოწყობის სამუშაოები - 34 500 ლარი;

- სოფელ გორაბერეჟოულში მეფარიშვილების უბანში გზის რეაბილიტაციის სამუშაოები - 259 800 ლარი (2024 წელს ანაზღაურდება 150 000 ლარი, განკარგულება N746, 2024 წლის 30 მაისი ,,საჯარო ფინანსების მართვის რეფორმის 2018-2021 წლების სტრატეგიის ფარგლებში ზოგიერთი მუნიციპალიტეტის მიერ ფინანსების მართვის გაუმჯობესების ხელშეწყობის მიზნით, 2023 წელს განსაზღვრული ღონისძიებების შესრულებიდან გამომდინარე,ზოგიერთი მუნიციპალიტეტისთვის კაპიტალური გრანტის გამოყოფის შესახებ“, ხოლო 133 043 ადგილობრივი ბიუჯეტიდან 2025 წლის 30 აპრილამდე). აღნიშნული პროექტი დაფინანსებულია ადგილობრივი ბიუჯეტიდან 47% და გრანტი 53%.

- ბუკისციხის ადმინისტრაციულ ერთეულში სოფელ იანეულში მაედანას უბანში მინი სტადიონის მოწყობის სამუშაოები - 169 070 ლარი ( 2024 წელს ანაზღაურდება 135 000 ლარი, განკარგულება N746, 2024 წლის 30 მაისი ,,საჯარო ფინანსების მართვის რეფორმის 2018-2021 წლების სტრატეგიის ფარგლებში ზოგიერთი მუნიციპალიტეტის მიერ ფინანსების მართვის გაუმჯობესების ხელშეწყობის მიზნით, 2023 წელს განსაზღვრული ღონისძიებების შესრულებიდან გამომდინარე,ზოგიერი მუნიციპალიტეტისთვის კაპიტალური გრანტის გამოყოფის შესახებ”, ხოლო 33 070 ლარი ადგილობრივი ბიუჯეტიდან 2025 წლის 30 აპრილამდე). აღნიშნული პროექტი დაფინანსებულია ადგილობრივი ბიუჯეტიდან 19.7% და 80.3% - გრანტი.

- დაბა ჩოხატაურში ელექტრო ავტომობილების ქუჩის დამტენის შეძენა-მონტაჟი - 11 645 ლარი

(,,ჩოხატაურის მუნიციპალიტეტი მდგრადი ენერგეტიკული მომავლისკენ" ევროკავშირს შორის ENI|/2022/440 გრანტის ხელშეკრულება) 100% - გრანტი/კრედიტი;

- ამაღლების ადმინისტრაციულ ერთეულში სოფელ სამების ცენტრში სკვერის მოწყობის სამუშაოები - 66 886 ლარი ( 100% - გრანტი/კრედიტი);

- დაბა ჩოხატაურში მუხების უბანში სკვერისა და მინი სტადიონის მოწყობის სამუშაოები - 221 697 ლარი (40.71% - ადგილობრივი თვითმართველი ერთეულის ბიუჯეტი 59.28% - გრანტი/კრედიტი);

- ჩოხატაურის მუნიციპალიტეტში მზის პანელიანი სკამების შეძენა მონტაჟი -29 100 ლარი

(,,ჩოხატაურის მუნიციპალიტეტი მდგრადი ენერგეტიკული მომავლისკენ" ევროკავშირს შორის ENI|/2022/440 გრანტის ხელშეკრულება 100 %);

- სოფელ ბუკნარის საბავშვო ბაღის ენერგოეფექტურობის ღონისძიების სამუშაო - 148 414 ლარი (100% - გრანტი/კრედიტი);

- საჭამიასერის საბავშვო ბაღის ენერგოეფექტურობის ღონისძიების სამუშაო - 122 937 ლარი (100% - გრანტი/კრედიტი);

- ერკეთის საბავშვო ბაღის ენერგოეფექტურობის ღონისძიების სამუშაო - 81 506 ლარი (100% - გრანტი/კრედიტი);

- ზემო სურების საბავშვო ბაღის ენერგოეფექტურობის ღონისძიების სამუშაო - 95 306 ლარი (100% - გრანტი/კრედიტი);

- ბუკისციხის საბავშვო ბაღის ენერგოეფექტურობის ღონისძიების სამუშაო- 80394 ლარი (100% - გრანტი/კრედიტი);

- სამების საბავშვო ბაღის ენერგოეფექტურობის ღონისძიებები-101792 ლარი (100% - გრანტი/კრედიტი);

- ამაღლების საბავშვო ბაღის ენერგოეფექტურობის ღონისძიებები-92 881 ლარი (100% - გრანტი/კრედიტი).

ჩოხატაურის მუნიციპალიტეტის არქიტექტურის და სივრცითი მოწყობის განყოფილებაში 2024 წლის 1 იანვრიდან დღემდე შემოსულია 409 განცხადება, გაცემულია 16 მშენებლობის ნებართვა. შემოსული მშენებლობის მოსაკრებლის თანხა შეადგენს 90 372 ლარს.

**ზედამხედველობის სამსახური,** მუდმივ რეჟიმში ახორციელებს მონიტორინგს ჩოხატაურის  ტერიტორიაზე, რათა დროულად მოხდეს გამოვლენა და სამართლებრივი რეაგირების განხორციელება ყველა სამართალდარღვევასთან დაკავშირებით. განსაკუთრებით საყურადღებოა სახელმწიფო საკუთრებაში არსებული მიწის ნაკვეთების უნებართვო დაკავების ფაქტების გამოვლენა და შესაბამისი სამართლებრივი რეაგირების განხორციელება.

- 2024 წლის  განმავლობაში დაბა ბახმაროს ადმინისტრაციულ ერთეულში, სამშენებლო სამართალდარღვევისთვის, გამოიცა 19 დადგენილება ჯარიმა-დემონტაჟის შესახებ, რომელიც კანონით გათვალისწინებულ ვადების მიხედვით გადაგაზავნილი იქნა აღსრულების ეროვნულ ბიუროს გურია-აჭარის სამსახურში;

- 28 მოქალაქეზე დაწყებულია საქმისწარმოება საჯარიმო და იძულებითი ღონისძიების გატარებისათვის;

- უნებართვოდ აშენებული შენობა-ნაგებობებზე, რომელზეც ვერ მოხერხდა მეპატრონის იდენტიფიცირება, კანონის შესაბამისად გამოიცა 45 დადგენილება დემონტაჟის შესახებ;

- ჩოხატაურის მუნიციპალიტეტის დაბა ჩოხატაურში გამოვლენილი დარღვევისათვის (უნებართვო მშენებლობა) დაჯარიმებული იქნა 8 მოქალაქე.

- ექსპლუატაციაში მიღებულია 18 ობიექტი;

-გაცემულია ნებართვა 8 განცხადებაზე, რომელიც შეეხება ავარიული და საფრთხის შემცველი ხე მცენარეების ლიკვიდაციას.

- 2024  წლის მონაცემებით გარემოს დაცვის მიმართულებით, გამოვლენილი იქნა დაბა ბახმაროში და ჩოხატაურის მუნიციპალიტეტის ტერიტორიაზე ნაყოფიერი ფენის მოხსნის ფაქტები, რომელიც შემდგომი რეაგირების მიზნით გადაგზავნილ იქნა გარემოს დაცვის დეპარტამენტში;

- მიმდინარეობს კონტროლი გარე ვაჭრობასა და დასუფთავებაზე.

**ადმინისტრაციული სამსახურის** მიერ მუნიციპალიტეტის მერიაში, დარეგისტრირდა:

-11 058 შემოსული წერილი და სხვადასხვა კორესპონდენცია;

-მაღალმთიან დასახლებაში მუდმივად მცხოვრები პირის სტატუსის მინიჭების შესახებ შემოსული 19 განცხადება;

გაიგზავნა 6922 კორესპონდენცია და 131 ცნობა მაღალმთიან დასახლებაში მცხოვრების პირის სტატუსის შესახებ;

-მუნიციპალიტეტის საკრებულოში, რეგისტრაციაში გატარდა 194 შემოსული კორესპონდენცია;

-რეგისტრაციაში გატარდა და გაიგზავნა - 240 წერილი;

-მოქალაქეების მოთხოვნის შესაბამისად განხორციელდა 800-მდე მოქალაქის მიღება მუნიციპალიტეტის მერის და ხელმძღვანელი პირების მიერ;

-მომზადდა და საკრებულოს სხდომაზე გატანილი იქნა 5 დადგენილების პროექტი მუნიციპალიტეტის უფლებამოსილებას მიკუთვნებულ სხვადასხვა საკითხებზე;

-სამართლებრივი დასკვნები მომზადდა მერიის სტრუქტურული ერთეულების მიერ საკრებულოში შეტანილ ყველა სამართლებრივი აქტის პროექტზე;

- ვიზირება გაუკეთდა მუნიციპალიტეტის მერის 2972 ბრძანებას;

-მომზადდა 4 სამშენებლო სამართალდარღვევის საქმეზე მოქალაქეების მიერ შეტანილ ადმინისტრაციულ საჩივრებზე შესაბამისი გადაწყვეტილებების პროექტი;

-განხორციელდა მერიის კანონიერი ინტერესების დაცვა სასამართლოში ადმინისტრაციულ და სამოქალაქო საქმეებზე მიმდინარე სამართალწარმოების პროცესში;

-პერიოდულად მიმდინარეობს მერიის სტრუქტურული ერთეულებისთვის, მერის წარმომადგენლებისთვის, მერიის სხვა საჯარო მოხელეებისთვის, მუნიციპალიტეტის მიერ დაფუძნებული იურიდიული პირებისთვის სამართლებრივი დახმარების გაწევა და იურიდიული კონსულტირება;

-ჩატარდა მუნიციპალიტეტის მერიაში ვაკანტური თანამდებობის დასაკავებლად გამოცხადებული 11 კონკურსი (მათ შორის სტაჟირება);

-ორგანიზება გაეწია სოფლის მხარდაჭერის პროგრამის ფარგლებში, მერის მიერ ინიცირებული დასახლების საერთო კრებების ჩატარებას;

-მოეწყო შეხვედრები და თათბირები მერის წარმომადგენლებთან, სხვადასხვა ორგანიზაციებთან;

-განხორციელდა სტიქიის შედეგად დაზიანებული მოსახლეობის აღრიცხვა და შესაბამისი სამსახურებისათვის ინფორმაციის მიწოდება;

-სოციალურად დაუცველი მოსახლეობის დასაქმების პროგრამის ფარგლებში დასაქმებული მოქალაქეების აღრიცხვის კონტროლი.

ყოველდღიურად მიმდინარეობს მერიის საქმიანობის შესახებ ინფორმაციის დამუშავება და პროაქტიული გამოქვეყნება მუნიციპალიტეტის ოფიციალურ ვებგვერდსა და ოფიციალურ ფეისბუქ გვერდებზე. მოქალაქეების, ჟურნალისტებისა და სხვადასხვა ორგანიზაციის წარმომადგენელთა მოთხოვნის შესაბამისად, ინფორმაციის დროული გაცემა. მოლაპარაკების წარმართვა ადგილობრივ და ცენტრალურ მედია საშუალებებთან, სატელევიზიო და ბეჭდურ მედიაში გასაშუქებელი მასალის მიწოდება, გაშუქებული მასალის მონიტორინგი. მერისა და სხვა ხელმძღვანელი პირების სამუშაო შეხვედრების, შეხვედრისათვის პრესრელიზების მომზადების, ღონისძიებათა ფოტო-ვიდეო გადაღების, პრესის არქივის შექმნის უზრუნველყოფა.

სამსახური აქტიურად მონაწილეობს ადგილობრივი თვითმმართველობის განხორციელებაში მონაწილეობითი პროცესის ორგანიზებასა და მხარდაჭერაში.

სამსახური ასევე უზრუნველყოფს, მუნიციპალიტეტის მერიისა და საკრებულოს კომპიუტერული ქსელის გამართულ მუშაობას, საქმისწარმოების ელექტრონული სისტემის ფუნქციონირებასა და მუნიციპალიტეტის ვებ გვერდისა და ფეისბუქ გვერდის ადმინისტრირებას.

,,საქართველოს ზოგადი ადმინისტრაციული კოდექსი“-ს მოთხოვნების შესაბამისად, ჩოხატაურის მუნიციპალიტეტის მერიაში საანგარიშო პერიოდში შემოსულია საჯარო ინფორმაციის გაცემის 58 მოთხოვნა. 54 მოთხოვნა დაკმაყოფილდა.

**მუნიციპალური შესყიდვების სამსახური -** ჩოხატაურის მუნიციპალიტეტის ბიუჯეტში 2024 წელს ასახული ყველა ხარჯი, რომელიც ექვემდებარებოდა სახელმწიფო შესყიდვას, შეტანილი იქნა შესყიდვების გეგმაში, კერძოდ თანხები თავისი პრიორიტეტების, რაოდენობის და სახელდების მიხედვით. მიენიჭა შესყიდვის კოდები, განხორციელების მეთოდი.

გეგმები შედგენილი იქნა, როგორც ადგილობრივი ბიუჯეტის მიხედვით, ასევე მუნიციპალიტეტისათვის სახელმწიფო ბიუჯეტით გამოყოფილი სახსრების მიხედვით.

2024 წლის 1 ინვრიდან დღემდე სულ ჩატარდა 124 ელექტრონული ტენდერი, აქედან უარყოფითი შედეგით დასრულდა - 3, არ შედგა - 5 ელექტრონული ტენდერი.

სულ დადებული იქნა 255 სახელმწიფო შესყიდვის ხელშეკრულება, ელექტრონული ტენდერით - 116 ხელშეკრულება, გამარტივებული შესყიდვით - 128 ხელშეკრულება, კონსოლიდირებული ტენდერით - 11 ხელშეკრულება.

**შიდა აუდიტისა და ინსპექტირების სამსახური -** რისკების შეფასების მოდელზე დაფუძნებული, შიდა აუდიტის სუბიექტის მიერ შემუშავებული და მუნიციპალიტეტის მერის მიერ დამტკიცებული, შიდა აუდიტის გეგმის შესაბამისად, 2024 წლის გეგმაში განისაზღვრა 6 აუდიტის ობიექტი. რომელთაგან ოთხში: ა(ა)იპ ჩოხატაურის მუნიციპალიტეტის სკოლამდელი საგანმანათლებლო-სააღმზრდელო დაწესებულება ,,მომავალში“, ა(ა)იპ ჩოხატაურის მუნიციპალიტეტის საფეხბურთო კლუბი ,,ბახმაროში“, ა(ა)იპ ჩოხატაურის მუნიციპალიტეტის ლელოს და რაგბის კლუბი ,,ჯანი და ღონესა“ და არქიტექტურის, სივრცითი მოწყობისა და ინფრასტრუქტურის სამსახურში, უკვე განხორციელდა შესაბამისობის აუდიტი.

აუდიტის ჯგუფის მიერ ზემოთხსენებულ აუდიტის ობიექტებში გამოვლენილი იქნა სხვადასხვა სახის დარღვევა-ნაკლოვანებები, რომლებიც ჩამოყალიბდა 23 აუდიტის მიგნებად, ისინი ძირითადად სამსახურების სტრუქტურებს, შიდა პოლიტიკის დოკუმენტებს, გარე და შიდა რეგულაციების გაუთვალისწინებლობებს, სამსახურებრივი საწვავის ხარჯვისა და ჩამოწერის პროცესებს, საბიუჯეტო სახსრების არარაციონალური ხარჯვისა და სხვა მნიშვნელოვან საკითხებს შეეხება. აღნიშნული მიგნებების საპასუხოდ აუდიტის ობიექტებთან ერთად შემუშავებული იქნა შესაბამისი 26 რეკომენდაცია.

აუდიტის სუბიექტი მუდმივად ახორციელებს გაცემული რეკომენდაციების მონიტორინგის პროცესს, რომლის პროცესშიც წერილობითი კომუნიკაციით გამოთხოვნილ იქნა ინფორმაცია ობიექტთან შეთანხმებული რეკომენდაციების შესრულების მდგომარეობასთან დაკავშირებით. 2024 წლის განმავლობაში მონიტორინგი გაეწია 2023 წელს გაცემული რეკომენდაციების შესრულების მდგომარეობას.

2023 წლის განმავლობაში შიდა აუდიტის სუბიექტმა, ჩოხატაურის მუნიციალიტეტის მერიის სტრუქტურული ერთეულებისა და მერიის მიერ დაფუძნებული სამსახურების შემოწმების შედეგად 23 რეკომენდაცია გასცა, აქედან უმრავლესობა შესრულებულია, 3 რეკომენდაცია შესრულების პროცესშია. რეკომენდაციების შესრულების აღნიშნული მდგომარეობა მაჩვენებელია იმისა რომ აუდიტის სუბიექტის მიერ შემუშავებული რეკომენდაციები რეალისტური და შესრულებადია. მონიტორინგის პროცესი უწვეტია და კვლავაც გაგრძელდება მომავალში. რათა მიღწეული იქნას შიდა აუდიტის როლი მუნიციპალიტეტის მერიის მიერ გაცხადებული მიზნების მიღწევაში. რაც მმართველობის, რისკების მართვის და კონტროლის ღონისძიებების გაუმჯობესებასა და პროგრესში მდგომარეობს.

**განათლების, კულტურისა და სპორტის სამსახურის მიერ საანგარიშო პერიოდში** -საქართველოს განათლებისა და მეცნიერებისა და ახალგაზრდობის სამინისტროსთვის რეგულარულად ხდებოდა ინფორმაციის მიწოდება მუნიციპალიტეტის სამოქმედო ტერიტორიაზე არსებული სკოლამდელი აღზრდისა და განათლების დაწესებულებების შესახებ, სასკოლო მზაობის პროგრამის ასაკის (5-6 წლის) ბავშვთა სკოლამდელ განათლებაში ჩათულობის შესახებ, სკოლამდელი განათლების სფეროში განხორციელებული ინფრასტრუქტურული პროექტების შესახებ, ინკლუზიური განათლების მიმართულებით მუშაობის პროცესში გამოყენებული საგანმანათლებლო და მეთოდოლოგიური რესურსების შესახებ.

საანგარიშო პერიოდში ინფორმაცია მიეწოდა:

- სახალხო დამცველის აპარატს; საქართველოს პარლამენტის განათლების, მეცნიერებისა და ახალგაზრდულ საქმეთა კომიტეტს; პარლამენტის კულტურის კომიტეტს; საქართველოს სტატისტიკის ეროვნულ სამსახურს; გურიის სამხარეო ადმინისტრაციას.

სამსახური, აქტიურად თანამშრომლობს: საჯარო სკოლებთან, სხვადასხვა არასამთავრობო ორგანიზაციებთან, მუნიციპალიტეტის საკრებულოსთან, საგანმათლებლო რესურსცენტრთან, მედია პროექტ ,,ეტალონთან“, მუნიციპალიტეტის დაფუძნებულ არასამეწარმეო (არაკომერციულ) იურიდიულ პირებთან, განათლების ხარისხის ეროვნულ ცენტრთან ჩვენს მუნიციპალიტეტში არსებული სკოლამდელი საგანმანათლებლო დაწესებულებების თვითშეფასების წარმატებით განხორციელების პროცესში, ანზორ ერქომაიშვილის სახელობის ფოლკლორის სახელმწიფო ცენტრთან, საქართველოს საგუნდო საზოგადოებასთან. ხელს უწყობს საქართველოს განათლების, მეცნიერების და ახალგაზრდობის სამინისტროს მიერ ორგანიზებულ სხადასხვა კონკურსებში მუნიციპალური ა(ა)იპ-ების აქტიურად ჩართვას.

სამსახური ხელს უწყობს: კულტურულ-შემოქმედებითი ცხოვრების განვითარებაში ახალგაზრდების მონაწილეობას და მათ ჩართულობას სასარგებლო საქმიანობაში, მათთვის პიროვნული ღირებულებებისა და ახალი შემოქმედებითი უნარების განვითარებას.

- 22 აპრილს, დედამიწის დღესთან დაკავშირებით, ახალგაზრდული საბჭოს ინიციატივით და ორგანიზებით 24 საჯარო სკოლამ შეაგროვა მაკულატურა, სკოლებს საჩუქრად მერიისგან წიგნები გადაეცათ;

- 13 ივნისს, შშმ პირთა უფლებების დაცვის დღესთან დაკავშირებით, ახალგაზრდული მრჩეველთა საბჭოს ინიციატივით, შშმ 18 წლამდე ახალგაზრდებისთვის გაიმართა გასართობი და მუსიკალური პროგრამა, სადაც მოწვეული იყო ანიმაციის გმირები, ღონისძიების ბოლოს, ჩოხატაურის მერმა ახალგაზრდებს სიმბოლური საჩუქრები გადასცა;

- 13 აგვისტოს, ახალგაზრდობის საერთაშორისო დღესთან დაკავშირებით, გაიმართა ძმები ჭოხონელიძეებისა და ზუკა ხუციშვილის ბენდის კონცერტი. მერმა ოქროსა და ვერცხლის მედალოსნები, ეროვნულ გამოცდებზე უმაღლესი ქულების მქონე აბიტურიენტები დააჯილდოვა;

- სექტემბრის თვეში, ახალგაზრდული მრჩეველთა საბჭოს 2 წევრი გაცვლითი პროგრამით იმყოფებოდა საბერძნეთში, ორგანიზაცია student-youth council -ის მიერ შემოთავაზებულ STEI ALERT3-ის პროექტის ფარგლებში, პროექტის მიზანი იყო ახალგაზრდული მრჩეველთა საბჭოების საქმიანობის გაძლიერება;

- 14 ოქტომბერს, საქართველოს განათლების, მეცნიერებისა და ახალგაზრდობის სამინისტროს მხარდაჭერითა და ახალგაზრდობის სააგენტოს ორგანიზებით თბილისში, ახალგაზრდული მრჩეველთა საბჭოების ეროვნული ფორუმი პირველად გაიმართა, აღნიშნულ ფორუმზე ჩოხატაურის მუნიციპალიტეტის მერის ახალგაზრდული მრჩეველთა საბჭოს წევრებმა მიიღეს მონაწილეობა.

- 15 ნოემბერს, ჩოხატაურის ახალგაზრდული მრჩეველთა საბჭოს წევრებმა, მონაწილეობა მიიღეს, სსპ ,,ახალგაზრდული სააგენტოს“ მიერ შემოთავაზებულ საგრანტო კონკურსში, რომელიც მოიცავდა მუნიციპალიტეტებში მოხალისეობრივი საქმიანობის პოპულარიზაციას, აღნიშნულ კონკურსში ჩოხატაური ათ საუკეთესო პროექტში დასახელდა;

- 13 იანვარს, ორგანიზება გაეწია, პრემიერ მინისტრის ინიციატივის ფარგლებში დაგეგმილ საახალწლო ღონისძიებას;

- თებერვლის თვეში გაიმართა, სამაჩაბლოში დაღუპულ ჩოხატაურელი მებრძოლების ხსოვნისადმი მიძღვნილი ტურნირი ფრენბურთში;

- 26 მაისს, ხელოვნების სასახლეში, საქართველოს დამოუკიდებლობის დღისადმი მიძღვნილი კვარტეტ „უნისონის“ კონცერტი და სხვადასხვა სახის სპორტული ღონისძიებები გაიმართა. დაჯილდოვდა და გამოვლინდა მუნიციპალიტეტის წინაშე განსაკუთრებული ღვაწლისთვის სხვადასხვა სფეროს წარმომადგენლები;

- 14 ივლისს, ნოდარ დუმბაძის იუბილესთან დაკავშირებული კულტურულ - სპორტული ღონისძიებები გაიმართა;

- ივლისს თვეში, ნოდარ დუმბაძის სახელობის საფეხბურთო ტურნირი გაიმართა სოფელ ხიდისთავში;

- 8 აგვისტოს ომში დაღუპული გმირების ტურნირი გაიმართა ფრენბურთში;

- 19 აგვისტოს, კურორტ ბახმაროში ფერისცვალების დღესასწაულთან დაკავშირებით ტრადიციული დოღი გაიმართა, ასევე ჩატარდა სხვადასხვა კულტურულ - სპორტული ღონისძიებები;

- აგვისტოს თვეში, ხიდისთავის ადმინისტრაციულ ერთეულში გაიმართა გოჩა ლომთათიძის ხსოვნისადმი მიძღვნილი ტურნირი მინი ფეხბურთში;

- 5 ოქტომბერს, ჩოხატაურის მუნიციპალიტეტი თბილისობის დღესასწაულს შეუერთდა, რომელიც გაიმართა, გიორგი ჩიტაიას სახელობის ეთნოგრაფიულ მუზეუმში;

- 11 ნოემბრიდან 20 დეკემბრის ჩათვლით, გაიმართა სასკოლო სპორტული ოლიმპიადა, სპორტის სხვადასხა სახეობაში;

- განხორციელდა, მუნიციპალიტეტის ტერიტორიაზე არსებული კულტურული მემკვიდრეობის უძრავი ძეგლების შესახებ ინფორმაციის მოპოვება, რომლის შედეგადაც მოხდა მუნიციპალიტეტის ტერიტორიაზე კულტურული მემკვიდრეობის უძრავი ძეგლების აღრიცხვა და ერთიანი ბაზის შექმნა.